Museu Can Framis

El Museu Can Framis és un centre dedicat a la difusió de la pintura contemporània catalana, depenent de la Fundació Vila Casas, que ocupa l'antiga fàbrica del mateix nom, al carrer de Roc Boronat del Poblenou de Barcelona. Va ser inaugurat el 27 d'abril del 2009. Edifici El centre és establert en una antiga fàbrica de llana propietat de la família Framis, que es va tancar i es va convertir en un record de la indústria pròpia del Poblenou. El projecte de renovació, dirigit per l'arquitecte Jordi Badia (BAAS Arquitectura), va consistir en la rehabilitació de dues de les tres naus i en la substitució de la tercera, molt malmesa, per una de nova construcció que n'ha unificat el conjunt. Aquests tres edificis configuren una plaça on es pot veure una de les quatre escultures que Barcelona té de Jaume Plensa Dell’Arte (1990), una donació que la Fundació Vila Casas va fer a la ciutat el 2012. L'exterior és fet amb formigó bast, igual que el paviment. Una capa de pintura grisa protegeix els murs de l'antiga fàbrica, que deixa visible l'estructura (totxo, pedra, cicatrius antigues de finestres, arcs) i que forma un collage contemporani de textures, forats i tapiats que són el reflex de les diferents intervencions que ha experimentat l'edifici al llarg del temps. El jardí remarca la cota insòlita d'emplaçament del museu, un metre i mig per sota del nivell del Pla Cerdà, resultat del fet que va ser construïda abans del desenvolupament del pla de reforma. L'heura i altres espècies vegetals tapissen tot el paviment, i els pollancres blancs i els roures envolten el museu. L'interior consta de 36 sales i els canvis de planta es poden fer tant amb escales com amb l'ascensor que hi ha a cadascun dels tres nivells de l'edifici. Ocupa en total més de 5.800 m² a l'illa formada pels carrers de Llacuna, Tànger, Roc Boronat i Sancho de Ávila. D'aquests, 3.400 m² són d'espai expositiu i més de 400 m² de magatzem, sense comptar l'àrea destinada a tallers pedagògics. l llarg dels tres pisos, s'hi exposa una col·lecció permanent de més de 250 obres d'artistes catalans o residents a Catalunya i datades a partir dels anys 1960 fins a l'actualitat. També compta amb una zona dedicada a exposicions temporals, l'Espai Aø. Un cop l'any es renova la col·lecció permanent i cada trimestre s'inaugura una nova exposició temporal. Reconeixements 2009. Accèssit del Premi Bonaplata de Rehabilitació. Atorgat per l'Associació del Museu de la Ciència i de la Tècnica i d'Arqueologia Industrial de Catalunya (AMCTAIC). 2009. Seleccionat Premio de Arquitectura Española. Atorgat pel Consejo Superior de los Colegios de Arquitectos de España (CSCAE). 2009. Finalista dels Premis Catalunya Construcció. Atorgat pel Col·legi d'Aparelladors Arquitectes Tècnics i Enginyers d'Edificació de Barcelona (CAATEEB). 2010. Primer Premi Ciutat de Barcelona d'Arquitectura i Urbanisme. Atorgat per l'Ajuntament de Barcelona. 2010. Primer Premi FAD de l’Opinió en Arquitectura (52a edició). Atorgat pel Foment de les Arts i el Disseny (FAD). 2010. Finalista del VI Premi Europeu de Paisatge Rosa Barba. Atorgat pel Col·legi d'Arquitectes de Catalunya (COAC), la Universitat Politècnica de Catalunya (UPC) i el Departament de Política Territorial i Obres Públiques de la Generalitat de Catalunya. 2010. Finalista dels Premis LAMP en Il·luminació Exterior Arquitectònica. Atorgat per LAMP Lighting. 2011. Nominat al Premi d'Arquitectura Contemporània de la UE Mies van der Rohe. Atorgat per la Comissió Europea i la Fundació Mies van der Rohe. 2011 .Finalista i reconeixement especial del jurat de la XI BEAU. Atorgat per la Bienal Española de Arquitectura y Urbanismo (BEAU). Col·lecció i exposicions El museu acull el fons pictòric de la Fundació Vila Casas, que consta d'unes 700 obres (entre les exposades i les que es conserven al magatzem) d'artistes catalans o residents a Catalunya. La col·lecció és una visió àmplia de la pintura feta a Catalunya des dels anys 1960 fins a l'actualitat. Exposició permanent L'exposició permanent canvia periòdicament a partir d'un nou recorregut conceptual, oferint d'aquesta manera una major oferta expositiva al visitant i incorporant les noves adquisicions que la Fundació fa any rere any. A través d'una selecció d'aproximadament 250 obres, l'exposició esdevé un diàleg en el qual convergeixen diversos llenguatges —des de l'informalisme fins a l'hiperrealisme— representats per més d'un centenar d'artistes de diferents trajectòries. Llistat d'exposicions permanents : 2009-2011. El Laberint existencial 2011-2013. Travessa d'instants 2013-2014. On ets Kafka? On ets Malèvitx? 2014-2016. Monòleg, diàleg i concepte Exposicions temporals L'Espai Aø, d'uns 1500 m², està destinat a les exposicions temporals a través de tres cicles expositius diferents: L'Art de col·leccionar: cicle orientat a fer visible temporalment obres d'altres col·leccionistes. 2010. L'art de col·leccionar 01 - Rafael Tous 2010. L'art de col·leccionar 02 - Felip Massot 2010. L'art de col·leccionar 03 - Sisita Soldevila 2011. L'art de col·leccionar 04 - Josep Maria Civit 2011. L'art de col·leccionar 05 - Juan Ybarra 2012. L'art de col·leccionar 06 - Antoni Puig 2014. L'art de col·leccionar 07 - Joan Uriach. Fundació Uriach 1838 2015. L'art de col·leccionar 08 - Ventura Garcés 2016. L'art de col·leccionar 09 - Ernesto Ventós (Col·lecció olorVISUAL) Artistes del fons 2010. Antoni Taulé, La magie du silence 2010. Guerrero Medina, La retirada / Exilis 2011. Joan-Pere Viladecans, Obra recent 2008-2010 2011. Josep Niebla, Dilatar els límits de la percepció 2012. Agustí Centelles, Una crònica fotogràfica. Anys 30 2012. Laurent Jiménez-Balaguer, L'emergència del signe 2013. Antoni Clavé, 100 anys 2014. Antoni Pitxot, La memòria i el temps 2014. Xavier Grau, La morfosis sin fin 2014. Agustí Puig, Va voler ser boira i va voler ser vent 2015. Manolo Ballesteros, Pintat el 2014 2015. Bigas Luna, Més de Bigas i més de Luna Serveis Servei educatiu El servei educatiu de la Fundació Vila Casas ofereix a alumnes d'escoles i d'instituts, així com a col·lectius amb necessitats educatives especials, un ventall d'activitats que tenen lloc a les sales i als tallers del museu. La programació està orientada a desvetllar l'interès i la curiositat pel coneixement del llenguatge expressiu de l'art contemporani, a través de mòduls de lliure elecció o complementaris, per a un aprenentatge progressiu i curricular. L'objectiu és complementar la formació en art contemporani d'escoles i instituts. Visites guiades El museu també disposa d'un servei de visites guiades, les quals s'actualitzen en funció dels canvis anuals que es succeeixen en les exposicions. Referències Enllaços externs Museu Can Framis - Lloc web oficial